

**ΕΚΠΑΙΔΕΥΤΙΚΟ ΥΛΙΚΟ**

ΕΒΔΟΜΑΔΑ ΑΣΥΓΧΡΟΝΗΣ ΕΚΠΑΙΔΕΥΣΗΣ: **8/03/2021 έως 12/03/2021**

**ΚΥΚΛΟΣ Β΄**

**ΓΡΑΜΜΑΤΙΣΜΟΣ:** ΑΙΣΘΗΤΙΚΗ ΚΑΙ ΠΟΛΙΤΙΣΜΙΚΗ ΑΓΩΓΗ

**ΕΚΠΑΙΔΕΥΤΙΚΟΣ:** ΚΑΝΟΝΙΔΟΥ ΕΛΕΝΗ

**ΕΚΠΑΙΔΕΥΟΜΕΝΟΣ/Η:** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Τα είδη του δράματος: Το δράμα**

Ο όρος «δράμα» στα χρόνια της αρχαίας δραματουργίας ήταν συνυφασμένος με τη λέξη **ποίημα**. Αυτό προκύπτει από το αρχαίο ρήμα «δρω» = ποιώ (κάνω) και ως εκ τούτου, οι μελετητές υποστηρίζουν ότι το δράμα έχει να κάνει με την ποιητική δομή του αρχαίου διθυράμβου (θυμίζω ότι διθύραμβος είναι το πρώτο λατρευτικό τραγούδι που είχε ποιητικό λόγο και δομή). Ο όρος **δράμα**, ωστόσο, κυριάρχησε στην ιστορία του θεάτρου κατά το 18ο αιώνα, μέσα από το πνεύμα του Διαφωτισμού. Η ανερχόμενη νέα αστική τάξη και οι κοινωνικές καταστάσεις έχουν την ανάγκη ενός νέου δραματικού είδους, του «σοβαρού» δράματος που θα αντικαταστήσει, την τραγωδία του 17ου αιώνα. Το δράμα πήρε διάφορες μορφές και ύφος στους αιώνες που ακολούθησαν. Η θεατρική αυτή λέξη χρησιμοποιείται για να δηλωθεί 1. το θεατρικό έργο γενικά, αλλά και 2. Ένα νέο είδος που δεν θα είναι ούτε τραγωδία ούτε κωμωδία. Έτσι λοιπόν μπορούμε να πούμε ότι το δράμα είναι κάτι ενδιάμεσο μεταξύ κωμωδίας και τραγωδίας.

**Τα είδη του δράματος και τα θέματα που πραγματεύεται**

Το δράμα μπορεί να πάρει πάρα πολλές μορφές που εξαρτώνται τόσο από την εποχή και το καλλιτεχνικό ρεύμα που επηρεάζεται (π.χ. ρομαντικό δράμα- επηρεάζεται από το καλλιτεχνικό ρεύμα του Ρομαντισμού, σύγχρονο δράμα, σουρεαλιστικό κτλ) όσο και από τα θέματά του. Οι δυο κυριότερες κατηγορίες του είναι:

• **Αστικό δράμα**: Θεατρικό είδος, προϊόν του Διαφωτισμού στην Ευρώπη στρέφει το ενδιαφέρον του στα προβλήματα του μέσου ανθρώπου των λαϊκών στρωμάτων. Πρωταγωνιστής είναι ο αστός, που διεκδικεί μια πραγματική θέση στον κόσμο του και κάποιες αξίες που να κατευθύνουν τη ζωή του. Το αστικό δράμα έχει αίσιο τέλος ή τουλάχιστον ένα τέλος όπου επιτυγχάνεται η μεταμέλεια ή η συμφιλίωση και η ειρήνη. Από το 1750 περίπου μέχρι σήμερα, το δράμα, ως ιδιαίτερο είδος που ωστόσο χαρακτηρίζει ένα ευρύτατo φάσμα της παγκόσμιας δραματουργίας, πραγματεύεται κατά κανόνα, σε σοβαρό ύφος, θέματα που αφορούν διανθρώπινες σχέσεις και ηθικές αντιπαραθέσεις, δηλαδή παραμένει στο πεδίο της ανθρώπινης δυναμικής πράξης και αποτελεσματικότητας.

• **Μελόδραμα**: Ένα ιδιαίτερα δημοφιλές θεατρικό είδος το 18ο και κυρίως το 19ο αιώνα. Η σταθερή δραματική του δομή έκανε το μελόδραμα κατανοητό, και έτσι ικανοποιούσε όλες τις κοινωνικές τάξεις. Ο νεαρός ήρωας, η αγνή κοπέλα, ο καταχθόνιος προδότης και διώκτης του νεαρού ζευγαριού, ο δήμιος πατριός, συνέθεταν ένα δακρύβρεχτο και υπερβολικό θέαμα με τεράστια ανταπόκριση από το κοινό.

Πολλές φορές μπορεί να συναντήσει κανείς και άλλες, πιο ειδικές κατηγορίες του δράματος όπως: θρησκευτικό δράμα, ποιμενικό δράμα, ηρωικό δράμα, κοινωνικό δράμα, ταχύδραμα (πολύ μικρής διάρκειας θεατρικό στιγμιότυπο),που προσδιορίζουν το περιεχόμενο μιας κατηγορίας έργων με ανάλογη έμφαση.

**Το δραματικό ύφος**

Το δραματικό ύφος σε ένα κείμενο μπορεί να φανεί από τις λέξεις που χρησιμοποιεί ο συγγραφέας ώστε να δημιουργήσει στον αναγνώστη μια έντονη συγκινησιακή φόρτιση. Να μας κάνει δηλαδή να κατανοήσουμε πώς νιώθει ο ήρωας που μας περιγράφει. Το λεξιλόγιο που χρησιμοποιείται είναι συνήθως απλό, καθημερινό, λιτό και κατανοητό χωρίς δύσκολες λέξεις. Επίσης το δραματικό ύφος σε ένα κείμενο μπορούμε να το καταλάβουμε και από τα σημεία στίξης που θα επιλέξει ο εκάστοτε συγγραφέας. Για παράδειγμα:

*« Σήμερα, τι να σας πω…; Ένιωσα πολύ άβολα… Με σταμάτησε η αστυνομία και μου έκανε παρατήρηση για την ταχύτητά μου. Φοβήθηκα. Είπα για μια στιγμή πως θα πάρω μεγάλο πρόστιμο...»*

Στο παράδειγμα ακριβώς από πάνω παρατηρείστε: έχουμε αποσιωπητικά (…) που δηλώνουν ένα συναίσθημα συνήθως, έχουμε προφορικότητα στον λόγο μας δηλαδή χρησιμοποιούμε απλό λεξιλόγιο και όχι επίσημο. Επίσης, έχουμε συναίσθημα με τελεία δίπλα που δηλώνει παύση για να δώσει έμφαση στο πως αισθάνθηκε αυτός που το περιγράφει κτλ.(«Φοβήθηκα.» )

**Βιβλιογραφία**

Κακουδάκη Τζ. & Απέργη Π., *Θέατρο – Θεατρική Παιδεία*. Το υλικό παράχθηκε στο πλαίσιο του Έργου «Κέντρα Εκπαίδευσης Ενηλίκων ΙΙ», το οποίο εντάσσεται στο Ε.Π.Ε.Α.Ε.Κ. ΙΙ του ΥΠ.Ε.Π.Θ.

**Σημείωμα**

Αγαπητοί/αγαπητές καλή εβδομάδα σε όλους! Ήθελα να σας πω ένα μεγάλο ευχαριστώ που ανταποκρίνεστε όσο μπορείτε στις δραστηριότητες. Ξέρω ότι είναι δύσκολα (ίσως και βαρετά) κάποιες φορές η τόση θεωρία, αλλά δυστυχώς δεν έχουμε άλλη επιλογή. Ελπίζω να τελειώσει όλο αυτό σύντομα και να σας γνωρίσω και από κοντά! Είχα στο μυαλό μου κάπως πιο πρακτικό το μάθημα για φέτος, αλλά δεν μας το επιτρέπουν οι συνθήκες. Χαίρομαι ωστόσο που προσπαθείτε και να είστε σίγουροι ότι και το βλέπω και το αναγνωρίζω.

**Δραστηριότητα εβδομάδας**

Αυτή τη βδομάδα θα κάνουμε μια δραστηριότητα λίγο πιο πρακτική. Αφού πρώτα διαβάσετε τις παραπάνω σημειώσεις για το δράμα, θα ήθελα να μου διηγηθείτε/να μου γράψετε μια μικρή ιστορία με αρχή-μέση –τέλος (να είναι ολοκληρωμένη αυτό σημαίνει αρχή, μέση, τέλος) σε **δραματικό** ύφος και τόνο. Κάθε ένας καλείται να διηγηθεί ένα καθημερινό περιστατικό αληθινό ή και φανταστικό ξεκινώντας από την φράση:

***«Άστα. Σήμερα η μέρα μου δεν ξεκίνησε καλά! Πρωί- πρωί έχασα το λεωφορείο για την δουλειά…»***

Η ιστορία που θα κατασκευάσετε πρέπει να τελειώνει ευχάριστα και αισιόδοξα!

……………………………………………………………………………………………

Για να σας βοηθήσω ακριβώς από κάτω σας έχω μερικές πληροφορίες για το πώς λειτουργούν τα σημεία στίξης σε ένα κείμενο και πότε τα χρησιμοποιούμε. Ρίξτε τα μια ματιά και χρησιμοποιήστε τα.

Σημεία στίξης:

Όταν γράφουμε, στο τέλος των λέξεων ή των προτάσεων βάζουμε κάποια σημάδια που μας βοηθούν να διαβάσουμε το κείμενο και να καταλάβουμε καλύτερα το νόημά του.  Τα σημάδια αυτά λέγονται **σημεία** **στίξης** και είναι τα εξής: η **τελεία** ( **.**), το **ερωτηματικό** (**;** ), το **κόμμα** ( **,** ), το **θαυμαστικό** ( **!** ), τα **αποσιωπητικά** ( **…** ), τα **εισαγωγικά** ( **« »** ), η **διπλή** **τελεία** ( **:** ), και η **παύλα** (**-** ).

**Η τελεία ( . )**

Η τελεία χρησιμοποιείται στο τέλος μίας πρότασης που έχει ολοκληρωμένο νόημα. Σ’ αυτό το σημείο σταματά για λίγο η φωνή μας. Μετά την τελεία αρχίζουμε με **κεφαλαίο γράμμα**.  
Π.χ.: Ήρθε ο μπαμπάς. Είναι πολύ κουρασμένος.

**Το ερωτηματικό ( ; )**

Το ερωτηματικό χρησιμοποιείται στο τέλος μιας πρότασης με την οποία ρωτάμε κάτι. Μετά το ερωτηματικό αρχίζουμε με **κεφαλαίο** **γράμμα** αν το νόημα της πρότασης έχει ολοκληρωθεί.  
Π.χ.: Πού ήσουν όλη μέρα;

Αν το νόημα δεν έχει ολοκληρωθεί, συνεχίζουμε με **μικρό γράμμα**.  
Π.χ.: Ποιος θα σβήσει τον πίνακα; ρώτησε η δασκάλα.

**Το κόμμα ( , )**

Τό κόμμα το χρησιμοποιείται:

- 'Οταν  θέλουμε να χωρίσουμε ασύνδετες λέξεις ή φράσεις που είναι στη σειρά.  
πχ: Τα αγαπημένα μου χρώματα είναι το κόκκινο, το πράσινο, το κίτρινο, το ροζ και το μωβ.  
- Όταν θέλουμε να χωρίσουμε την κλητική προσφώνηση από την υπόλοιπη πρόταση.  
πχ: Μάρκο, δώσε μου την ξύστρα.  
- Όταν θέλουμε να χωρίσουμε μικρότερες φράσεις που εξηγούν κάτι μέσα σε μία πρόταση.  
πχ: Η Αθήνα, η πρωτεύουσα της Ελλάδας, οργάνωσε τους Ολυμπιακούς αγώνες του 2004.

**Προσοχή**: Δεν μπαίνει κόμμα πριν απ' το και, το ούτε, το μήτε και το ή.

**Το θαυμαστικό ( ! )**

Το θαυμαστικό χρησιμοποιείται έπειτα από επιφωνήματα ή φράσεις που εκφράζουν ευχή, χαρά, λύπη, θαυμασμό, φόβο, ελπίδα κτλ. Π.χ.:

Τι όμορφο μωρό**!**  
Χρόνια πολλά**!**  
Θεέ μου, τι έπαθα**!**  
Μπράβο**!** Τα κατάφερες.

**Τα αποσιωπητικά ( … )**

 Τα αποσιωπητικά χρησιμοποιούνται:  
- Όταν θέλουμε να δείξουμε συγκίνηση ή έντονα συναισθήματα (ντροπή ή φόβο).  
Π.χ.: Τη στιγμή που κάποιος ήταν έτοιμος να με πιάσει **...** ξύπνησα.  
- Όταν θέλουμε να αποσιωπήσουμε κάτι ή δε λέμε κάτι επειδή είναι γνωστό.  
Π.χ.: Μην το ξανακάνεις αυτό γιατί θα **...**

**Διπλή τελεία ( : )**

 Η  διπλή τελεία χρησιμοποιείται:  
- Όταν γράφουμε τα λόγια ενός ανθρώπου ακριβώς όπως τα είπε.  
Π.χ.: Η Σοφία είπε**:** «Θέλεις να παίξουμε μπάλα;»  
- 'Οταν παραθέτουμε παροιμίες ή γνωμικά.  
Π.χ.: Μια λαϊκή παροιμία λέει**:** «Στου κουφού την πόρτα όσο θέλεις βρόντα».  
- 'Οταν απαριθμούμε πράγματα.

Π.χ.: Αγόρασα ό,τι μπορείς να φανταστείς**:** γλυκά, σοκολάτες, καραμέλες, κτλ.  
- 'Οταν θέλουμε να εξηγήσουμε κάτι.  
Π.χ.: Το πρόβλημα θα το λύσετε έτσι: πρώτα θα βρείτε πόσα ήταν τα πορτοκάλια και ύστερα θα...

**Προσοχή:**  
Μετά τη διπλή τελεία συνεχίζουμε με μικρό γράμμα όταν απαριθμούμε πράγματα ή επεξηγούμε κάτι.  
Μετά τη διπλή τελεία συνεχίζουμε με κεφαλαίο γράμμα όταν ακολουθούν τα λόγια ενός ανθρώπου ακριβώς όπως τα είπε (τα λόγια μπαίνουν σε εισαγωγικά) ή παροιμία ή ρητό.

**Τα εισαγωγικά ( « » )**

Τα εισαγωγικά χρησιμοποιούνται:  
- Όταν θέλουμε να γράψουμε τα λόγια ενός προσώπου ακριβώς έτσι όπως τα είπε.  
Π.χ.: Ο Παύλος είπε: **«**Έκανα όλα μου τα μαθήματα**»**.  
- Όταν θέλουμε να παραθέσουμε λέξεις ή φράσεις που χρησιμοποιούνται σπάνια ή  
μεταφορικά, ή διάφορες εκφράσεις, παροιμίες, γνωμικά.  
Π.χ.: **«**Τα πήρε στο κρανίο**»** μ' αυτά που άκουγε.  
- Σε τίτλους βιβλίων, περιοδικών, εφημερίδων, έργων κ.λπ.  
Π.χ.: **«**Ο μικρός πρίγκιπας**»**είναι ένα εξαιρετικό βιβλίο.  
Διάβασα χτες στην **«**Ελευθεροτυπία**»**ένα ενδιαφέρον άρθρο.

**Η παύλα ( - )**

Η παύλα χρησιμοποιείται στο διάλογο για να φανεί η αλλαγή του προσώπου που μιλάει. Η παύλα μπαίνει στην αρχή της ομιλίας κάθε προσώπου. Π.χ.:

- Γεια σου, Γιάννη. Τι κάνεις;

- Γεια σου Καίτη. Καλά είμαι. Πού ήσουν χθες;

- Είχα μάθημα. Γιατί;

- Γιατί σ’ έπαιρνα τηλέφωνο και δεν απαντούσες.

**Προσοχή**: Κάθε φορά που μιλάει άλλο πρόσωπο και χρησιμοποιούμε παύλα, πρέπει να αλλάζουμε σειρά και να ξεκινάμε τα λόγια του άλλου προσώπου από την επόμενη σειρά.